CELEX: 32014D0241
Language: sk
Date: 2014-04-14 00:00:00
Title: 2014/241/EÚ: Rozhodnutie Rady zo 14. apríla 2014 o ratifikácii Hongkonského medzinárodného dohovoru o bezpečnej a environmentálne vhodnej recyklácii lodí z roku 2009 členskými štátmi alebo o pristúpení členských štátov k nemu v záujme Európskej únie

30.4.2014   
            
            
               SK
            
            
               Úradný vestník Európskej únie
            
            
               L 128/45
            
         ROZHODNUTIE RADY
   zo 14. apríla 2014
   o ratifikácii Hongkonského medzinárodného dohovoru o bezpečnej a environmentálne vhodnej recyklácii lodí z roku 2009 členskými štátmi alebo o pristúpení členských štátov k nemu v záujme Európskej únie
   
      (2014/241/EÚ)
   
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 6 písm. a) bodom v) a článkom 218 ods. 8 prvým pododsekom,
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:
   
               (1)
            
            
               Hongkonský medzinárodný dohovor o bezpečnej a environmentálne vhodnej recyklácii lodí z roku 2009 (ďalej len „dohovor“) bol prijatý pod záštitou Medzinárodnej námornej organizácie (IMO) 15. mája 2009 ako výsledok rokovaní Medzinárodnej konferencie o bezpečnej a environmentálne vhodnej recyklácii lodí. Dohovor sa vzťahuje na návrh, konštrukciu, prevádzku a prípravu lodí s cieľom umožniť bezpečnú a environmentálne vhodnú recykláciu bez ohrozenia bezpečnosti a prevádzkovej efektívnosti lode. Vzťahuje sa aj na prevádzku zariadení na recykláciu lodí bezpečným a environmentálne vhodným spôsobom a vytvorenie vhodného mechanizmu presadzovania pre recykláciu lodí.
            
         
               (2)
            
            
               Dohovor nadobúda platnosť 24 mesiacov po dátume ratifikácie aspoň 15 štátmi, ktorých obchodné flotily spolu predstavujú prinajmenšom 40 percent hrubej priestornosti celosvetového obchodného loďstva a ktorých maximálny ročný objem recyklácie lodí počas predchádzajúcich 10 rokov spolu predstavuje najmenej tri percentá hrubej priestornosti ich obchodného loďstva spolu.
            
         
               (3)
            
            
               Rada vo svojich záveroch z 21. októbra 2009 dôrazne nabáda členské štáty, aby prioritne ratifikovali dohovor o recyklácii lodí a tak umožnili čo najskoršie nadobudnutie jeho platnosti a prispeli k skutočnej a efektívnej zmene praxe.
            
         
               (4)
            
            
               Jedným z cieľov nariadenia Európskeho parlamentu a Rady (EÚ) č. 1257/2013 (1) je aj minimalizovať a pokiaľ možno odstrániť negatívne účinky recyklácie lodí na ľudské zdravie a životné prostredie a uľahčiť ratifikáciu dohovoru. V článku 5 ods. 9, článku 7 ods. 2, článku 10 ods. 1 a 2, článku 12 ods. 1 a 3 uvedeného nariadenia sa ustanovuje zosúladenie práva Únie s dohovorom. V článku 32 ods. 4 sa odkazuje na situáciu členských štátov, pod ktorých vlajkou sa neplavia ani nie sú zaregistrované žiadne lode alebo ktoré svoje národné registre lodí uzavreli. Týmto členským štátom sa môže udeliť výnimka z určitých ustanovení nariadenia, pokiaľ nie je pod ich vlajkou zaregistrovaná žiadna loď.
            
         
               (5)
            
            
               Únia nemôže pristúpiť k dohovoru, keďže len štáty môžu byť jej zmluvnými stranami.
            
         
               (6)
            
            
               Rada by preto mala oprávniť členské štáty, pod ktorých vlajkou sa plavia alebo sú zaregistrované nejaké lode, ktoré patria do rozsahu pôsobnosti dohovoru, tento dohovor ratifikovať alebo k nemu pristúpiť,
            
         PRIJALA TOTO ROZHODNUTIE:
   Článok 1
   Členské štáty sa týmto oprávňujú, pokiaľ ide o časti patriace do výhradnej právomoci Únie, ratifikovať Hongkonský medzinárodný dohovor o bezpečnej a environmentálne vhodnej recyklácii lodí z roku 2009 alebo k tomuto dohovoru pristúpiť.
   Článok 2
   Členské štáty, ktoré dohovor ratifikujú alebo k nemu pristúpia, to Komisii oznámia do 6 mesiacov odo dňa uloženia ratifikačných alebo prístupových listín u generálneho tajomníka IMO.
   Rada preskúma pokrok v ratifikácii do 31. decembra 2018.
   Článok 3
   Toto rozhodnutie je určené členským štátom.
   
      V Luxemburgu 14. apríla 2014
      
         
            Za Radu
         
         
            predseda
         
         A. TSAFTARIS
      
   
   
      (1)  Nariadenie Európskeho parlamentu a Rady (EÚ) č. 1257/2013 z 20. novembra 2013 o recyklácii lodí a o zmene nariadenia (ES) č. 1013/2006 a smernice 2009/16/ES (Ú. v. EÚ L 330, 10.12.2013, s. 1).